KIRJALLINEN KYSYMYS E-3611/01

esittäjä(t): Jannis Sakellariou (PSE) komissiolle

(8. tammikuuta 2002)

Aihe: Lloyds of London

Euroopan parlamentin vetoomusvaliokunnan esityslistalla on useita vetoomuksia, jotka koskevat Lloydsia.

1. Voiko komissio ilmoittaa, milloin se tekee asiassa ratkaisun, joka koskee Britannian lainsäädännön yhdenmukaisuutta direktiivin 73/239/ETY(1) kanssa? Komission jäsen Bolkestein on ilmoittanut aiemmin, että päätös tehtäisiin jo tämän vuoden kesällä. Jos näin on jo tapahtunut, mihin johtopäätöksiin komissio on tullut?

2. Voiko komissio ilmoittaa, voivatko vetoomusvaliokunnan jäsenet tutustua Britannian hallitukselle lähetettyihin kyselylomakkeisiin saatuihin vastauksiin rajoituksitta?

(1) EYVL L 228, 16.8.1973, s. 3.

Frederik Bolkesteinin komission puolesta antama vastaus

(15. helmikuuta 2002)

Kuten arvoisa parlamentin jäsen luultavasti jo tietää, komissio päätti 20. joulukuuta 2001 pyytää Yhdistynyttä kuningaskuntaa toimittamaan Lloyd'sin vakuutusmarkkinoiden sääntelyä ja valvontaa koskevia lisätietoja. Pyyntö on ensimmäinen vaihe EY:n perustamissopimuksen 226 artiklan (ent. 169 artikla) mukaisessa rikkomisesta johtuvassa menettelyssä. Käytettävissä olevien tietojen perusteella komissio katsoo, että Lloyd'sin valvonnassa ja sääntelyssä saattaa olla ongelmia kun otetaan huomioon ensimmäisen vahinkovakuutusdirektiivin eli muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24 päivänä heinäkuuta 1973 annetun ensimmäisen neuvoston direktiivin 73/239/ETY vaatimukset. Komissio tutkii Lloyd'sin nykyisten sääntely- ja valvontajärjestelyjen sääntöjenmukaisuutta ja päättää Yhdistyneeltä kuningaskunnalta saatavien tietojen perusteella, onko yhteisön oikeutta rikottu. Sisämarkkinoista vastaava komission jäsen on kirjoittanut vetoomusvaliokunnan puheenjohtajalle ilmoittaakseen valiokunnalle tästä päätöksestä. Komissio on myös lähettänyt erikseen vetoomusvaliokunnan sihteeristölle jäljennöksen komission lehdistötiedotteesta.

Vetoomusvaliokunnan jäsenten mahdollisuudesta tutustua komission Britannian viranomaisille lähettämään kyselyyn komissio toteaa, että arvoisa parlamentinjäsen muistaa varmasti, että suhteista parlamenttiin vastaava komission varapuheenjohtaja toimitti jäljennöksen kyselystä vetoomusvaliokunnan puheenjohtajalle 27. helmikuuta 2001 päivätyllä kirjeellä. Komission ja parlamentin välisen puitesopimuksen liitteessä III olevan 3 artiklan 2 kohdan mukaisesti asiakirja toimitettiin kuitenkin ehdottoman luottamuksellisena ainoastaan vetoomusvaliokunnan jäsenten käyttöön.

Kuten komissio on jo selittänyt suhteellisen kattavasti sekä sisämarkkinoista vastaavan komission jäsenen vetoomusvaliokunnalle kesäkuussa 2001 osoittamassa henkilökohtaisessa vastauksessa että parlamentin jäseniltä saatuihin lukuisiin kirjeisiin annetuissa vastauksissa, komissio ei voi puitesopimuksen nojalla paljastaa brittiläisten viranomaisten vastausta elleivät viranomaiset luovu oikeudestaan luottamuksellisuuteen.

Vastauksena parlamentin vetoomusvaliokunnan muodolliseen pyyntöön komissio on kirjoittanut Britannian viranomaisille pyytäen niitä luopumaan kyseisistä oikeuksista. Britannian viranomaiset ovat vastanneet 3. joulukuuta 2001 päivätyllä kirjeellä, että ne eivät aio luopua tietojen luottamuksellisuudesta komission käynnissä olevan tutkimuksen johdosta. Komissio ei näin ollen voi antaa lupaa tutustua Britannian viranomaisille osoitettuun kyselyyn annettuihin vastauksiin. Suhteista parlamenttiin vastaava komission varapuheenjohtaja ja sisämarkkinoista vastaava komission jäsen ovat kirjoittaneet vetoomusvaliokunnan puheenjohtajalle ja ilmoittaneet tästä päätöksestä.